《盐宪陈公生祠》
明代·卢龙云

煮海兴齐策，充边藉汉盆。久知盐是政，兼用法为官。

宪府霜曾盐，春台泽自宽。发奸毫尽析，诘暴赡先寒。

狼井休为祟，猺车不苦难。出涂时并悦，编户众咸安。

惠爱三江遍，讴歌万灶欢。思何今始切，借寇复同看。

薇省芳重润，棠阴露未乾。宫墙留颂祝，伏腊走衣冠。

调鼎功堪待，和羹事并观。苍生齐属望，早晚弼朝端。

作者简介：广东南海人，字少从。万历十一年进士。授马平知县，补邯郸，治行为诸县之最。复补长乐，以忤权要，左迁江西藩幕。累官至贵州布政司参议。有《四留堂稿》、《谈诗类要》。